กรมส่งเสริมการเกษตร เตรียมจัดกิจกรรมครบรอบ 1 ปี www.ตลาดเกษตรกรออนไลน์.com เล็งมอบโปรโมชันพิเศษตอบแทนลูกค้า
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า จากการแพร่ระบาดของโรคติดเชื้อไวรัสโคโรนา (COVID-19) ส่งผลกระทบต่อทุกภาคส่วนรวมทั้งภาคการเกษตร รวมทั้งแนวโน้มของผู้บริโภคที่นิยมสั่งซื้อสินค้าผ่านช่องทางออนไลน์มากขึ้น เนื่องจากข้อจำกัดในการเดินทาง กรมส่งเสริมการเกษตรมองเห็นโอกาสดังกล่าว จึงจัดทำเว็บไซต์ “ตลาดเกษตรกรออนไลน์.com” ขึ้น เริ่มดำเนินการเมื่อวันที่ 29 เมษายน 2563 เพื่อเป็นสื่อกลางในการนำสินค้าเกษตรคุณภาพดี ผลงานของเกษตรกรตัวจริง ภายใต้สโลแกน “เกษตรกรจริงจริง ทุกสิ่งปลอดภัย เพียงคุณสั่ง เราพร้อมส่ง” ซึ่งสอดรับกับนโยบายตลาดนำการผลิตของนายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ที่มุ่งเน้นให้เกษตรกรสามารถวางแผนการผลิตให้ตรงตามความต้องการของตลาดและมีตลาดรับซื้อที่แน่นอน เพื่อประกันว่าเกษตรกรจะมีรายได้ที่ดีขึ้น มีช่องทางการตลาดที่เหมาะสมกับสินค้าและกลุ่มผู้บริโภค ปัจจุบันเว็บไซต์ “ตลาดเกษตรกรออนไลน์.com” ได้ดำเนินการมาครบรอบ 1 ปี มียอดจำหน่ายรวมกว่า 207 ล้านบาท เป็นสินค้าคุณภาพดีเกรดพรีเมียม จำนวน 9 กลุ่มชนิดสินค้า 774 รายการ เกษตรกรสมาชิก 575 ราย โดยกลุ่มสินค้าที่มียอดขายดีสูงสุด 3 อันดับแรก ในช่วงเดือนเมษายน 2564 ที่ผ่านมา ได้แก่ กลุ่มอาหารแปรรูปและเครื่องดื่ม ยอดขายรวม 7.9 ล้านบาท สินค้าที่มียอดขายสูงสุด 3 อันดับแรก ได้แก่ ข้าวแตนสมุนไพร  ข้าวแตนพันหน้า จังหวัดขอนแก่น กล้วยเส้นทรงเครื่อง Nawati จังหวัดปัตตานี และปลาสลิดแดดเดียว จังหวัดสมุทรปราการ กลุ่มผลไม้ (สด) ยอดขายรวมกว่า 2.4 ล้านบาท สินค้าที่มียอดขายสูงสุด 3 อันดับแรก ได้แก่ มะม่วงน้ำดอกไม้สีทอง จังหวัดขอนแก่น เมล่อน จังหวัดพิษณุโลก และสับปะรด จังหวัดนครพนมสำหรับในโอกาสที่เว็บไซต์ “ตลาดเกษตรกรออนไลน์.com” ดำเนินงานมาครบรอบ 1 ปี กรมส่งเสริมการเกษตรจึงจัดกิจกรรม “ตลาดเกษตรกรออนไลน์.com ฉลองครบรอบปี มอบโปรโมชันพิเศษให้คนไทย จากใจเกษตรกร” ตั้งแต่วันที่ 1-30 มิถุนายน 2564 นำสินค้าราคาพิเศษและของแถมถูกใจจากเกษตรกรผู้ผลิตที่ร่วมจัดโปรโมชัน เป็นของขวัญแทนคำขอบคุณให้กับลูกค้า เช่น ข้าวสารหอมมะลิแดง จังหวัดนครสวรรค์ ลดราคา 25 % พร้อมส่งฟรีทั่วไทย น้ำปลาหวานต้นหอม จังหวัดสมุทรปราการ ลดราคา 20% พร้อมส่งฟรี ผลิตภัณฑ์ชาใบข้าวออร์แกนิค บ้านไร่ต้นฝัน จังหวัดแพร่ ลดราคา 10 % เป็นต้น ทั้งนี้ กรมส่งเสริมการเกษตรได้ประสานงานกับบริษัทขนส่งที่เป็นภาคี ได้แก่ บริษัท ไปรษณีย์ไทย จำกัด, บริษัท เคอรี่ เอ็กซ์เพรส (ประเทศไทย) จำกัด (มหาชน) และบริษัท ปอลอ เอ็กซ์เพรส จำกัด ร่วมจัดกิจกรรมด้วยการมอบส่วนลดค่าบรรจุภัณฑ์และค่าขนส่งให้กับเกษตรกรผู้ผลิต เพื่ออำนวยความสะดวกให้กับเกษตรกรที่เข้าร่วมกิจกรรมอีกด้วย